Document ID: /roh_data/filtered/fineweb-2-filterrobots_roh.jsonl.gz/35474

La crudada d’in aviun da la «China Eastern Airlines» cun 132 unfrendas il mars n’è tenor in rapport d’ina gasetta americana betg stà in accident, mabain è capità intenziunadamain. Datas dal sgol mussian ch’insatgi dal cockpit haja laschà crudar la Boeing 737 cun intenziun. Quai rapporta il «Wallstreet Journal» che sa referescha ad indicaziuns dad insiders.
Las circumstanzas da la crudada èn dapi l’entschatta stadas misteriusas: L’aviun è crudà radund 300 kilometers en il vest da la metropola Guangzhou en ina cuntrada da collinas. L’accident saja capità datiers da Wuzhou en il sid dal pajais. La televisiun statala chinaisa CCTV ha rapportà ch'ins n'haja chattà nagins survivents.
L'aviun cun il numer MU5735 era da viadi da Kumming en la provinza Yunnan a Guangzhou en la provinza Guangdong.
Las autoritads chinaisas han confermà l'accident, tenor l'autoritad aviatica a Peking èn 132 persunas stadas a bord, 9 da quellas èn commembers da l'equipa.